‘ઇશ્વરને તલાક’,‘કિન્નર’,‘ચક્કર બે’ નામની રચનાઓમાં વ્યક્તિઓ આલેખાયા છે. આ રચનાઓમાં લેખકની સમસંવેદન અનુભવવાની ગજબની શક્તિ ઉપરાન્ત એમની સેન્સ ઓફ હ્યુમર સરસ રીતે નિપજી આવે છે. આ ત્રણેય રચનાઓ એક અર્થમાં નિબંધ કરતાં વાર્તા વિશેષ બને છે. ઇશ્વરના નામે જો કંઇ પણ મળે તો ન ખપેની અનેરી રટ લઇ બેઠેલો પોપટ, અને સાઠ વર્ષની સીધી જિંદગી જીવેલ એક સજજન ભવાન અચાનક જ જાદુગરીના ખેલ પાછળ બધું ખૂંવાર કરી નાંખે, બધાથી અલગ પડતો-સાથી મિત્રો સતત ચીડવતા રહેતા એ મુનસફનું નિબંધના અંતે પ્રગટતું વ્યક્તિત્વ આપણાં ચિત્તમાં જડાય જાય તેવા આલેખાયા છે.